  Виталий Пронин Удмурт Гербер нош ик Москваозь вуоз - туэ шулдыръяськон 17-тӥ августэ «Красная Пресня» паркын ортчоз (6+). Праздник кыстӥськоз 10 часысен 21 часозь. Москваысь Герберын шулдыртозы удмурт артистъёс Фестиваль элькунмылэн туризм, спорт, культура удысъёсын вормонъёсыныз тодматоз. Татын буре ваёзы Михаил Калашников конструкторез. Солэн вордскемез дырысен 100 ар тырмонлы сӥзем турнир ортчоз. Мылкыд карисьёс Калашниковлэсь автоматсэ сэрттозы-бичалозы, бызьылозы. Герберын нош ик шахматэн шудозы. «Герберлэн чемпионэз» нимез басьтон понна Москваысь но Удмуртиысь устооссэ шудӥсьёсты вормоно луоз. Нош «Удмуртилэн сборноез» мультиспортивной командалэн капитанэз, Россиысь Пауэрлифтеръёслэн союззылэн Удмуртиысь оскем муртэз Роман Скобкарев штангаез выдыса ӝутъянын 2 минутскын рекорд пуктыны ӧдъя. Нунал ӵоже «Лэсьтэмын Удмуртиын» ярмарка ужалоз. Татын удмурт сиён-юонэз оскалтыны, киужъёсъя мастер-классъёсы пыриськыны луоз. Нылпиосты шудон площадкаын шулдыртозы выжыкылъёсысь геройёс. Удмуртиысь егит артистъёс но фольклоръя коллективъёс кырӟалозы-вералозы, нош ӝытазе этнодискотека ортчоз. VisitUdmurtia туризмъя центр путёвка шудытоз: вормисьлы элькунамы гастрономической туре вуылыны шуд усёз. Ужрадэз ортчытыны юрттэ Москваысь Нациосын ужан политикая но улосъёсын кусып возёнъя департамент. Виктория Крамова  